Άγιος Παντελεήμονας (Αθήνα)

Ο Άγιος Παντελεήμων είναι συνοικία στο κέντρο της Αθήνας,κοντά στην Βικτώρια, Πλατεία Βάθης, την Αγίου Μελετίου και την Αττική. Κύριος οδικός άξονας του Αγίου Παντελεήμονα είναι η οδός Αχαρνών. Το όνομα της συνοικίας οφείλεται στο ναό του Αγίου Παντελεήμονα που βρίσκεται επί της οδού Αχαρνών.

Η συνοικία άρχισε να δομείται με πολυκατοικίες από τη δεκαετία του 1950 έως τη δεκαετία του 1970, στις οποίες κατοικούσαν άνθρωποι της αστικής τάξης. Άρχισε να υποβαθμίζεται από τις αρχές της δεκαετίας του 1980, όταν οι κάτοικοι άρχισαν να μετακινούνται στα προάστια της πόλης, λόγω του νέφους και της κυκλοφοριακής συμφόρησης στο κέντρο της Αθήνας. Αμέσως ακολούθησε πτώση της αξίας των διαμερισμάτων λόγω της υπερβολικής δόμησης, της έλλειψης ελεύθερων χώρων και χώρων πρασίνου. Από τη δεκαετία του 1990 άρχισαν να εγκαθίστανται οικονομικοί μετανάστες από άλλες χώρες, εκμεταλλευόμενοι τα φθηνά ενοίκια των διαμερισμάτων. Οι πρώτες ρήξεις κατοίκων-μεταναστών άρχισαν να παρουσιάζονται κατά τη δεκαετία του 2000, λόγω της αύξησης της εγκληματικότητας και της υποβάθμισης της περιοχής. 

Εξυπηρετείται από πλήθος λεωφορειακών γραμμών, καθώς και από τους σταθμούς Αττική και Βικτώρια.

 Ναός Αγίου Παντελεήμονα 
Η θεμελίωση του ναού έλαβε χώρα στις 12 Σεπτεμβρίου 1910 από τον βασιλιά Γεώργιο Α΄. Ο αρχικός ναός ήταν μικρότερος από τον σημερινό. Κατά τη δεκαετία του 1920 άρχισαν οι κατασκευές για την ανέγερση του νέου ναού, ο οποίος είχε σχεδιαστεί από τον αρχιτέκτονα Ιωάννη Παπαδάκη και προβλεπόταν να έχει αρκετά μεγαλύτερο μέγεθος από άλλους ναούς που χτίζονταν εκείνη την εποχή. Το 1930 είχε ολοκληρωθεί ο τρούλος του ναού, ενώ λόγω των έργων κατασκευής της σήραγγας της γραμμής 1 του μετρό, ο αρχικός ναός κατεδαφίζεται και κατασκευάζεται ένας προσωρινός κάτω από τον τρούλο. Παράλληλα, τελειοποιούνται τα σχέδια κατασκευής του ναού από τον αρχιτέκτονα Γεώργιο Νομικό. Το 1951 ο προσωρινός ναός κατεδαφίστηκε και ξεκίνησε να χτίζεται ο σημερινός του οποίου οι εργασίες αποπεράτωσης δυστυχώς δεν ολοκληρώθηκαν σύντομα. Την Κυριακή 19 Μαρτίου του 1967 παραδόθηκε στο κοινό ένας χώρος στο υπόγειο του ναού στον οποίο θα γίνονταν οι γάμοι, οι βαπτίσεις, οι κηδείες, τα μνημόσυνα και όλες οι υπόλοιπες Θείες Λειτουργίες. Οι εργασίες αποπεράτωσης του ναού ολοκληρώθηκαν στα μέσα Μαΐου του 1982  κι αυτός παραδόθηκε στο κοινό την Κυριακή 16 Μαΐου του έτους εκείνου. Η αγιογράφηση του ναού, που έγινε από τον Γιάννη Καρούζο, ξεκίνησε το 1984 και ολοκληρώθηκε το 2007. Είναι ένας από τους μεγαλύτερους ναούς της Ελλάδας και των Βαλκανίων.

 Μεταναστευτικό ζήτημα 

Η περιοχή του Άγιου Παντελεήμονα αποτέλεσε για μεγάλη περίοδο τόπο εγκατάστασης μεταναστών από χώρες κυρίως της Ασίας και της Αφρικής. Την άνοιξη του 2009 δημιουργήθηκαν εντάσεις μεταξύ των κατοίκων και των μεταναστών, που οδήγησαν σε παρέμβαση της πολιτείας, που συνεχίζονται έκτοτε.«Πόλεμος» στον Αγιο Παντελεήμονα, ΗμερησίαΆγιος Παντελεήμονας ώρα μηδέν - Γκέτο με φόνους και συμπλοκές στο κέντρο της Αθήνας , Πρώτο ΘέμαΕκρηκτική κατάσταση στον Άγιο Παντελεήμονα - Βίαιες αντιπαραθέσεις Ελλήνων και Αλβανών κατοίκων με Ασιάτες και Αφρικανούς μετανάστες , Καθημερινή Στην περιοχή επίσης υπήρξαν κρούσματα ρατσιστικής βίας, στα οποία αναφέρθηκε η Ύπατη Αρμοστεία του ΟΗΕ για τους πρόσφυγες. Στόχος τέτοιας επίθεσης υπήρξε και κάτοικος της περιοχής, αφγανικής καταγωγής και μέλος της οργάνωσης Γιατροί του Κόσμου.

Η παιδική χαρά της συνοικίας
Στη συνοικία του Αγίου Παντελεήμονα υπήρχε και μια μικρή παιδική χαρά η οποία εγκαινιάστηκε στις 3 Οκτωβρίου του 1959, διέκοψε τη λειτουργία της προσωρινά στις 19 Ιουνίου του 2009, επαναλειτούργησε στις 23 Φεβρουαρίου του 2011 και έπαψε να λειτουργεί οριστικά στις 9 Απριλίου του 2014. Μέχρι και τις αρχές του 1987 ήταν περιφραγμένη με συρματόπλεγμα και υπήρχε κι ένα μικρό σπίτι στο οποίο έμενε ο φύλακάς της κατά τις ώρες που ήταν ανοιχτή. Στις αρχές του 1987 πραγματοποίησε επίσκεψη στην παιδική χαρά αυτή μια Κυριακή πρωί ο τότε Δήμαρχος Αθηναίων Μιλτιάδης Έβερτ και διαπίστωσε πως σχεδόν όλα τα παιχνίδια της είχαν υποστεί μεγάλες φθορές από βανδαλισμούς και ήταν επικίνδυνα για τα παιδιά. Το θέμα ετέθη στο Δημοτικό Συμβούλιο και όλα τα μέλη αποφάσισαν ομόφωνα αυτά τα παλιά παιχνίδια να αντικατασταθούν το συντομότερο δυνατόν από νέα, πράγμα το οποίο και έγινε. Όταν έγινε αυτό, αφαιρέθηκε εντελώς το συρματόπλεγμα που κι εκείνο είχε σκουριάσει σε πολύ μεγάλο βαθμό καθώς και το μικρό σπίτι στο οποίο έμενε ο φύλακας και τα παιδιά μπορούσαν να πηγαίνουν και να παίζουν ότι ώρα ήθελαν. Τα νέα παιχνίδια ήταν ξύλινα.

 Παραπομπές 

 Εξωτερικοί σύνδεσμοι 


Κατηγορία:Συνοικίες και περιοχές Αθήνας